Lang herstelpad wag op tienerseun ná slangbyt | Maroela Media
Wicus het die meeste weefsel aan die bokant van sy hand verloor. Aan die onderkant kan net gesien word hoe geswel dit nog is. Foto: Facebook
'n Lang en moeilike herstelpad wag op 'n tienerseun van Rustenburg in Noordwes nadat 'n kobra hom einde November gepik het.
Wicus Olivier (13) is gelukkig doodtevrede solank hy Wi-Fi het, vertel sy ma, want hy word steeds in die private hospitaal op sy tuisdorp behandel waar die dokters die wond aan sy hand gedurig aan die bloei hou sodat die gif kan uittrek.
Wicus se ma, Marieta, vertel haar seun het hulle om middernag op Donderdag 29 November kom wakker maak en heel rustig gesê 'n slang het hom gepik. "Die slang was onder sy kopkussing en het hom twee keer aan sy hand gebyt."
Sy pa, Danie, het die slang geskiet, terwyl Marieta die hand en arm styf verbind en hulle toe hospitaal toe gejaag het.
Wicus se pa, Danie, het die kobra doodgeskiet kort nadat dit Wicus gepik het. Foto: Facebook
Wicus is ongelukkig allergies vir die teengif. "Die Vrydagoggend is hy in die hoësorgeenheid opgeneem en 15:00 is hy vir die eerste keer teater toe om dooie weefsel weg te sny en drukking weens die swelling te verlig."
Hy het twee diep snye gekry, een bo-op sy hand en een op die palm en 'n vakuumpomp is aangesit. Die Maandag is die wonde oopgemaak en was die dooie weefsel aan sy hand duidelik sigbaar.
Die Woensdag is hy weer teater toe om die weefsel te verwyder. "Ná teater laat roep die wondsuster ons en sê die skade is baie meer as wat hulle gedink het," sê Marieta.
"Al die sagte weefsel van die bokant van sy hand is verwyder en nog van sy palm en duim en onder die vel van sy arm tot so halfpad elmboog toe."
Wicus en sy gesin, van links: ma Marieta, pa Danie, ouboet Tertius en sy verloofde, Numandi.
Twee dae later is die wond vir die eerste skrop oopgemaak, maar nog weefsel moet verwyder word. Dié prosedure sal waarskynlik Donderdag uitgevoer word, nadat die wond nie Maandag skoongemaak kon word nie omdat die narkotiseur na 'n noodgeval ontbied is.
Die herstelpad gaan lank en pynlik wees.
Marieta sê hulle weet nog glad nie wanneer Wicus ontslaan sal word nie; trouens, hulle dink nog nie eens daaraan nie. "Die herstelpad gaan lank en pynlik wees. Die wonde moet twee keer per week geskrop word en die vakuummasjien sal nog tot minstens middel Januarie permanent moet opbly."
Sy vertel Wicus, wat vanjaar in gr. 7 aan die Laerskool Proteapark was, raak maar verveeld van heeldag in die hospitaal moet bly, maar soos enige kind is hy gelukkig solank hy internettoegang op sy foon het. "Sy gemoed is maar heeltyd op en af."
Gelukkig is hy oud genoeg om te verstaan wat met hom gebeur. "Ons verduidelik vir hom alles en draai nie doekies om nie," sê Marieta. Sy sê Wicus besef hy sal nie binnekort ontslaan kan word nie en daarna wag nog talle prosedures en arbeidsterapie om te leer om weer sy hand te gebruik.
Glo dit of te nie, ek kyk elke aan voor ek in die bed klim onder my kussing en onder die duvet, en om alles te kroon, voor ek op die troon sit. My persoonlike vrees is meestal vir spinnekoppe (ok en vir slange). Het nog altyd gedink, wat sal mense se as hulle jou dit sien doen, nou is ek bly ek doen dit. Myne is natuurlike heeltemal ongegrond want ek het (touch wood) soos die engelse se, nog nooit op 'n slang afgekom nie. Ek hoop klein Wicus word sommer gou gesond.
Sterkte aan jou my naams genoot !!
Sterkte groot en braaf Wicus. Hou moed dit sal als regkom.
Ek het net nou die aand amper iemand onthoof omdat daar 'n spinnekop op my skouer kom sit het. Ek was vir 'n paar minute stom, imagine as ek 'n slang van naderby moet leer ken. Dankbaar dat hy wakker geword en sy ma-hulle gaan roep het. Sterk staan sauna.
Ons kyk ook in die beddens voor ons gaan slaap! So ruk terug is daar n seun Johan Emmenes gepik deur n Mosambiekse spoegkobra in sy bed en hulle bly hier naby ons! Mense kan maar dink wat hulle wil maar as ons kuier mense het dan se ek ook vir hulle kyk maar in die bed voor julle in klim!